Toshkentda xalqaro investitsiya forumi boshlandi

Poytaxtda 24 mart, payshanba kuni Toshkent xalqaro investitsiya forumi o'z ishini boshladi. Unda Shavkat Mirziyoev ishtirok etib, yalpi sessiyada nutq so'zlaydi, deya xabar bermoqda “Bugun.uz” muxbiri.
Qayd etilishicha, tadbirda dunyoning 56 mamlakatidan 1,5 mingga yaqin kishi, xususan, turli davlat ishbilarmon va siyosiy doirasi vakillari, moliya institutlari, xorijiy vazirlik va idoralar, xalqaro tashkilotlar rahbarlari, ommaviy axborot vositalari xodimlari ishtirok etadi.
Shuningdek, Evropa tiklanish va taraqqiyot banki prezidenti Odil-Reno Basso, Osiyo taraqqiyot banki prezidenti Masatsugu Asakava, Saudiya Arabistoni podshohligi investitsiyalar vaziri xolid al-Falih, Jahon savdo tashkiloti vitse-prezidenti Syanchen Chjan, Osiyo infratuzilmaviy investitsiyalar banki vitse-prezidenti Konstantin Limitovskiy, xalqaro moliya korporatsiyasi vitse-prezidenti Stefani fon Friderburg ham qatnashadi. Forum doirasida davlat rahbari qator ikki tomonlama uchrashuvlar o'tkazishi rejalashtirilgan.
Eslatib o'tamiz, avvalroq Shavkat Mirziyoev Toshkent xalqaro investitsiya forumiga tayyorgarlik masalalari yuzasidan yig'ilish o'tkazgandi.